După slujba din noaptea de Înviere, două tinere daneze, un tânăr bosniac și un adolescent dintr-o familie italiano-română au primit Taina Sfântului Botez în Biserica românească Paraclis Episcopal din Copenhaga.
Episcopul Macarie al Europei de Nord a oficiat botezul pentru Anita (30 ani), Maria (27 ani), Andrei (28 ani) și italiano-românul Kevin-Mihail (14 ani).
La slujba de înviere au participat aproximativ 1.500 de persoane, potrivit Trinitas TV.
În cadrul Sfintei Liturghii, ierarhul a prezentat Pastorala de Paști explicându-le credincioșilor cum putem birui greutățile vieții: „Trebuie să știm că lângă noi, pe crucea durerii, se află însuși Hristos”, a spus PS Macarie.
În Episcopia Europei de Nord au loc tot mai frecvent botezuri de adulți.
Foto credit: Episcopia Europei de Nord